[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 8.12.2010

COM(2010) 724 τελικό

2009/0006 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 294 παράγραφος 6 της συνθήκης για τη λειτουργία της Ευρωπαϊκής Ένωσης σχετικά με τη

θέση του Συμβουλίου για την έγκριση κανονισμού του Ευρωπαϊκού Κοινοβουλίου και του Συμβουλίου για τις ονομασίες και τη συναφή επισήμανση κλωστοϋφαντουργικών προϊόντων

2009/0006 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 294 παράγραφος 6 της συνθήκης για τη λειτουργία της Ευρωπαϊκής Ένωσης σχετικά με τη

θέση του Συμβουλίου για την έγκριση κανονισμού του Ευρωπαϊκού Κοινοβουλίου και του Συμβουλίου για τις ονομασίες και τη συναφή επισήμανση κλωστοϋφαντουργικών προϊόντων

1. Ιστορικό του φακέλου

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο [έγγραφο COM(2009) 31 τελικό – 2009/0006 COD]: | 30 Ιανουαρίου 2009. |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 16 Δεκεμβρίου 2009. |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 18 Μαΐου 2010. |

Ημερομηνία καθορισμού της θέσης του Συμβουλίου: | 6 Δεκεμβρίου 2010. |

2. Αντικείμενο της πρότασης της Επιτροπής

Η πρόταση της Επιτροπής εγκρίθηκε στο πλαίσιο της πρωτοβουλίας «Βελτίωση της νομοθεσίας». Ο στόχος της πρότασης είναι η απλούστευση και η βελτίωση του υφιστάμενου ρυθμιστικού πλαισίου για την επισήμανση των κλωστοϋφαντουργικών προϊόντων με σκοπό την ενθάρρυνση της ανάπτυξης και της έγκρισης νέων ινών, καθώς και της καινοτομίας στον τομέα της κλωστοϋφαντουργίας και των ειδών ένδυσης. Για να επιτευχθεί αυτός ο γενικός στόχος, η πρόταση στοχεύει στα εξής:

- διευκόλυνση της νομοθετικής διαδικασίας με σκοπό την προσαρμογή της νομοθεσίας στην τεχνική πρόοδο με τον μετασχηματισμό των τριών υφιστάμενων οδηγιών σε έναν και μόνο κανονισμό, γεγονός που θα αποτρέψει τη μεταφορά απλώς τεχνικών επικαιροποιήσεων·

- μείωση του χρόνου που μεσολαβεί από τη υποβολή μιας αίτησης έως την έγκριση της ονομασίας μιας νέας ίνας.

3. Παρατηρήσεις για τη θέση του Συμβουλίου

3.1 Γενικά σχόλια για τη θέση του Συμβουλίου σε πρώτη ανάγνωση

Το Συμβούλιο χαιρέτισε την πρόταση της Επιτροπής για απλούστευση της υφιστάμενης νομοθεσίας σχετικά με τις ονομασίες και τη συναφή επισήμανση κλωστοϋφαντουργικών προϊόντων. Η θέση του Συμβουλίου σε πρώτη ανάγνωση ακολουθεί τους άξονες της αρχικής πρότασης· εισαγάγει κυρίως προσθήκες και βελτιώσεις για την αποσαφήνιση του πεδίου εφαρμογής, την τελειοποίηση της δομής, την παροχή σαφέστερων ορισμών και την προσαρμογή του κειμένου στις τελευταίες νομικές και θεσμικές εξελίξεις.

Η Επιτροπή χαιρετίζει την ολοκλήρωση της πρώτης ανάγνωσης στο Συμβούλιο. Είναι σημαντικό να υπενθυμίσουμε τα οφέλη ενός απλουστευμένου ρυθμιστικού πλαισίου για τα ενδιαφερόμενα μέρη και τις εθνικές διοικήσεις· συνεπώς, για έναν πιο καινοτόμο τομέα κλωστοϋφαντουργίας και ειδών ένδυσης, είναι σκόπιμο να εγκριθεί ταχύτατα ο νέος κανονισμός.

3.2. Αποτέλεσμα των τροπολογιών του Κοινοβουλίου σε πρώτη ανάγνωση

3.2.1. Τροπολογίες του Ευρωπαϊκού Κοινοβουλίου που ενσωματώθηκαν πλήρως, εν μέρει ή επί της αρχής στη θέση του Συμβουλίου σε πρώτη ανάγνωση

Η θέση του Συμβουλίου σε πρώτη ανάγνωση περιλαμβάνει τη μεγάλη πλειονότητα των τεχνικών τροπολογιών που εισήχθησαν επίσης από το Ευρωπαϊκό Κοινοβούλιο, ώστε το κείμενο να ευθυγραμμιστεί με τη συνθήκη για τη λειτουργία της Ευρωπαϊκής Ένωσης και με το νέο νομοθετικό πλαίσιο για την εμπορία των προϊόντων[1]. Περαιτέρω, προτείνει τροποποιήσεις επί της μορφής για την αποσαφήνιση ορισμένων διατάξεων, όπως οι λειτουργικές λεπτομέρειες ή η ευθύνη των οικονομικών παραγόντων.

Περιλαμβάνει, επίσης, τις τεχνικές τροπολογίες που προβλέπουν περαιτέρω απλούστευση με την πρόταση μετάβασης προς ένα σύστημα βάσει προτύπων, όπου η λεπτομερής περιγραφή των μεθόδων ποσοτικού προσδιορισμού θα πρέπει να αντικατασταθεί από παραπομπές σε ευρωπαϊκά πρότυπα.

Ύστερα από την έναρξη ισχύος της συνθήκης για τη λειτουργία της Ευρωπαϊκής Ένωσης, το Συμβούλιο θέσπισε τις αναγκαίες τροπολογίες για να αντικαταστήσει τις αρχικές διατάξεις για την επιτροπολογία με το νέο σύνολο κανόνων για την εφαρμογή του άρθρου 290 της Συνθήκης. Ενώ οι τροπολογίες που προτείνονται από το Κοινοβούλιο περιορίζουν την περίοδο εξουσιοδότησης, δημιουργώντας μια ρήτρα λήξης ισχύος, η Επιτροπή υποστηρίζει τις τροπολογίες που προτείνονται στη θέση του Συμβουλίου, που προβλέπουν την αυτόματη ανανέωση των εξουσιών που ανατίθενται στην Επιτροπή.

Η Επιτροπή επικυρώνει τις εν λόγω τεχνικές τροπολογίες.

3.2.2. Τροπολογίες του Ευρωπαϊκού Κοινοβουλίου που δεν περιλήφθηκαν στη θέση του Συμβουλίου σε πρώτη ανάγνωση

Το Συμβούλιο θεωρεί ότι η επέκταση του πεδίου εφαρμογής του κανονισμού δεν είναι συμβατή με το στόχο της αρχικής πρότασης για απλούστευση της νομοθεσίας. Για τον λόγο αυτό, η θέση του Συμβουλίου σε πρώτη ανάγνωση δεν περιλαμβάνει τροπολογίες σχετικά με την προσθήκη νέων διατάξεων για τη σήμανση της καταγωγής ή την ένδειξη της παρουσίας μερών που προέρχονται από ζώα. Το Συμβούλιο θα εξετάσει τα θέματα αυτά στο πλαίσιο της διαδικασίας παρακολούθησης, μετά την έκδοση του κανονισμού. Η Επιτροπή υποστηρίζει τη σήμανση της καταγωγής, όπως προκύπτει από την έγκριση, το 2005, πρότασης στον τομέα αυτό[2], η οποία εφαρμόζεται σε ορισμένες κατηγορίες εισαγόμενων αγαθών, συμπεριλαμβανομένων των κλωστοϋφαντουργικών προϊόντων. Για να διευκολυνθεί η διοργανική συμφωνία, η Επιτροπή μπορεί να είναι ευέλικτη στο θέμα αυτό.

Η θέση του Συμβουλίου δεν περιλαμβάνει ρήτρα επανεξέτασης· ωστόσο, το Συμβούλιο εξέφρασε υποστήριξη για μια ευρεία εξέταση των απαιτήσεων επισήμανσης κλωστοϋφαντουργικών προϊόντων μετά την έγκριση του κανονισμού. Η Επιτροπή θα υποστηρίξει την εν λόγω προσέγγιση.

Όσον αφορά τις τροπολογίες για συγκεκριμένα προϊόντα -τα επί παραγγελία κατασκευαζόμενα προϊόντα και τα πάνινα παιχνίδια-, η Επιτροπή συμφωνεί με τη θέση του Συμβουλίου, που τηρεί τις υφιστάμενες διατάξεις.

Το Συμβούλιο αναγνωρίζει τη σημασία της πλήρους περιγραφής των ινών που υπάρχουν στο κλωστοϋφαντουργικό προϊόν· ωστόσο, η θέση του Συμβουλίου διατηρεί τις υφιστάμενες νομικές υποχρεώσεις στον εν λόγω τομέα.

Η θέση του Συμβουλίου αποσαφηνίζει το γλωσσικό καθεστώς του κανονισμού. Όσον αφορά την εισαγωγή ενός γλωσσικά ανεξάρτητου συστήματος συμβόλων, το Συμβούλιο δεν θα προτιμούσε να συμπεριλάβει νέες διατάξεις στο παρόν στάδιο, αλλά να εξετάσει τη δυνατότητα αυτή στο πλαίσιο της μελλοντικής επανεξέτασης της επισήμανσης των κλωστοϋφαντουργικών προϊόντων· η Επιτροπή θα υποστηρίξει την εν λόγω προσέγγιση.

3.3 Νέες διατάξεις που εισήγαγε το Συμβούλιο

Το Συμβούλιο επανεξέτασε τους τεχνικούς ορισμούς, καθώς και τη χρήση των όρων «επισήμανση» και «σήμανση» σε ολόκληρο το κείμενο. Η θέση του Συμβουλίου σε πρώτη ανάγνωση αποσαφηνίζει επίσης τη διαδικασία για την έγκριση υψηλότερων κατασκευαστικών ανοχών και τελειοποιεί τις τεχνικές λεπτομέρειες των παραρτημάτων του κανονισμού.

Η Επιτροπή εγκρίνει τους κύριους άξονες των εν λόγω τροπολογιών.

4. Συμπέρασμα

Το Συμβούλιο αποφάσισε με ειδική πλειοψηφία.

Η Επιτροπή υποστηρίζει τους κύριους άξονες της θέσης του Συμβουλίου σε πρώτη ανάγνωση. Ωστόσο, η σήμανση καταγωγής προτάθηκε ήδη από την Επιτροπή το 2005 για ένα φάσμα προϊόντων, συμπεριλαμβανομένων των κλωστοϋφαντουργικών, και μπορεί να ενταχθεί στον παρόντα κανονισμό. Έχοντας υπόψη τον στόχο αυτό, καθώς και εξετάζοντας τις αποκλίνουσες απόψεις των δύο νομοθετικών οργάνων σχετικά με το πεδίο εφαρμογής του κανονισμού, η Επιτροπή αναλαμβάνει να διευκολύνει τις διοργανικές διαπραγματεύσεις για να επιτύχει έναν αποδεκτό συμβιβασμό και για τα δύο νομοθετικά όργανα.

[1] ΕΕ L 218 της 13.8.2008, σ. 21 – 47, σ. 82 - 128

[2] COM(2005) 661 τελικό.